ངས་འདི་དག་མཐོང་རེ་བཞིན་དུ་དཀོན་མཆོག་བྱེད་པོར་འདོད་པའི་ཧིན་དྷི་དང་ཡེ་ཤུ་བ།ཁ་ཆེ་བ་སོགས་ཀྱིས་རང་གི་དཀོན་མཆོག་ལ་དྲང་བཞག་མེད་པའི་དབུལ་ཕྱུག་གི་ཁྱད་པར་དང་།འདྲ་མཉམ་མེད་པའི་མི་ཚེའི་སྐྱིད་སྡུགགཏོང་སྙོམས་ཆ་མཚུངས་མེད་པའི་ཆག་འཇིག་དང་སྡུག་ལ་སྡུག་བརྩེགས་ཀྱི་དཀའ་ངལ་འདི་འདྲ་ཅིའི་ཕྱིར་གནངས་སམ་ཞེས་འཁང་ར་དང་ཚིག་པ་ཟོས་པའི་རྣམ་འགྱུར་རྩུབ་པོ་རེ་ཅེས་ཀྱང་འདོན་བཞིན་ལོས་ཡོད།བཏོན་ཀྱང་ལོས་དགོས་སྙམ་པ་ཡང་ནས་ཡང་དུ་བསམ་ཡོང་།དཀོན་མཆོག་བྱེད་པོ་མི་བཞེད་པའི་ནང་བསྟན་རྗེས་འཇུག་པ་དག་གིས་ནི་དཀོན་མཆོག་ལ་ངུ་འབོད་དང་ཚིག་པ་ཟ་ས་གཉིས་ཀ་མེད་པར་རང་གིས་རང་ལ་སྡུག་སྨོད་དང་འཁང་ར་བྱེད་རྒྱུ་ལས་ལྷག་མེད།འོན་ཀྱང་ནང་བསྟན་རྗེས་འཇུག་ཚོས་ཀྱང་ལག་ལེན་ཁྲོད་ནས་དཀོན་མཆོག་གིས་མཁྱེན་སྙམ་པའི་བསམ་བློ་དང་།ལྷ་བླ་མ་ལ་སྐྱབས་ཞུ་རེ་འབོད་ཀྱི་སྡུག་སྐད་ཆེ་མ་གསུམ་འདོན་བཞིན་ཡོད་ཅིང་།འདི་ཉིད་ནི་ལས་འབྲེལ་སྨྲ་བ་ཞིག་གི་བྱེད་སྟངས་སྡུག་པོ་རེ་ཡིན་པ་ནི་བཤད་ཅི་ལ་དགོས་ཏེ།རང་ཅག་གི་སྟོན་པས་སྔ་ནས་བདག་ཉིད་བདག་གི་མགོན་དུ་ཧ་ཅང་གསལ་པོ་གསུངས་ཟིན་པ་རེད།